Line Barfod (EL), 2010-04-26:
Hvis det ikke er så afgørende, hvem der løser den, er det jo besynderligt, at man pumper så mange penge over i at støtte, at det skal private gøre, og bruger så mange penge på bureaukrati og på at lave hele den offentlige sektor om, så den er indrettet på, at alting skal kunne måles og vejes for at kunne skabe muligheder for private firmaer for at tjene penge.
Så jeg vil bare gerne høre, om fru Sophie Løhde mener, at den bedste måde at tage sig af vores børn på er at behandle dem, som om de er tomater i et supermarked, og som om vi skal finde ud af, hvor det er bedst og billigst at købe opbevaring af de her tomater eller børn i en periode, eller om fru Sophie Løhde mener, at den måde, vi bedst tager os af vores børn på, er ved at sikre, at vi har nogle gode børnehaver, hvor børnene kan blive i al den tid, de skal være i børnehave, og man ikke skal skifte mellem den ene og den anden og den tredje leverandør, men at vi faktisk har et fælles ansvar for at sikre, at der er gode forhold.
Enhedslisten kan ikke støtte forslaget.
Vi er fuldstændig enige i, at man skal bekæmpe socialbedrageri, at hvis man får mistanke om, at nogen begår socialbedrageri, skal man selvfølgelig undersøge sagen, og hvis man kan se, at mistanken er begrundet, skal man selvfølgelig sørge for, at de kommer for retten.
Det er afgørende for, at folk har tillid til vores velfærdssystem, at de kan se, at de sager, hvor der er mistanke om socialbedrageri, rent faktisk bliver efterforsket, og hvis der er grundlag for en mistanke, så kommer de også for retten.
Men at begynde at mistænkeliggøre samtlige pensionister i dette land er altså fuldstændig ude af proportioner.
Vi skal tilbage til før socialreformen i 1933, før man på den måde sagde, at folk, der var afhængige af indkomst fra det offentlige, var andenrangsborgere og ikke havde samme rettigheder som os andre.
Jeg vil gerne høre, hvad folketingsmedlemmer sagde, hvis de blev pålagt, at de skulle indberette til myndighederne, hver gang de skulle rejse ud af landet.
Men jeg mener ikke, det er noget, man generelt skal indføre for store grupper af borgere i dette land: at de ikke skal have samme ret til at rejse frit som os andre.
Det er klart, at hvis de har en indtægt, som de ikke indberetter, og man får mistanke om det, skal man undersøge den sag, og hvis der er grundlag for at rejse en sag mod dem for socialbedrageri, skal man rejse den.
Men man skal da ikke begynde at mistænkeliggøre samtlige andre pensionister.
Dertil kommer så det, som bankerne peger på, nemlig problemet med retssikkerheden, i forbindelse med at bankerne nu også skal til at indberette oplysninger, ikke fordi der overhovedet er nogen mistanke mod folk, men fordi det sker ved rene stikprøveundersøgelser.
Der var engang, hvor vi talte om personlig frihed og om, at det var afgørende i et demokrati og et retssamfund, at man havde personlig frihed, altså at man kun havde mulighed for at gribe ind i forhold til den personlige frihed, hvis der var en konkret mistanke om en forbrydelse.
I stigende omfang har vi efterhånden ikke meget tilbage af den personlige frihed, og det her er endnu et alvorligt anslag, hvormed man altså siger, at det er fuldstændig ligegyldigt med retssikkerhed og personlig frihed, og at det er vigtigere at mistænkeliggøre samtlige pensionister og førtidspensionister, vigtigere at kunne indhente oplysninger om fuldstændig uskyldige mennesker fra banker og arbejdsgivere osv. med alt det ubehag, det må føre med sig.
Har de partier, der stemmer for det her, prøvet at overveje at være arbejdsgiver og få henvendelse fra myndighederne om, at man skal udlevere oplysninger om sine ansatte, ikke fordi der er nogen konkret mistanke imod dem, men alene fordi myndighederne mistænker, at samtlige pensionister kunne finde på at lave socialbedrageri, og derfor går myndighederne lige ud og undersøger det for en sikkerheds skyld?
Dertil kommer så, som mange af høringssvarene også peger på, alt det bureaukrati, der følger med, i en tid, hvor vi i den grad har brug for, at de offentligt ansatte fik lov til at koncentrere sig om deres opgaver, fik lov til at koncentrere sig om at hjælpe folk, i stedet for at skulle være kontrollanter og lave bureaukrati for regeringen og Dansk Folkeparti.
Så vi kan absolut ikke støtte forslaget.